Tapakulttuuri

## Arvot ja käytöstavat

### Aika

Aikaa vaikea käsittää pienemmissä pätkissä (tunnit, päivät, vuosien laskeminen), mutta elämän rajallisuus ja vuodenaikojen kulku osana jokapäiväistä toimintaa ja asenteita - heimon säilyminen on ensisijaista, kaikki muu tehdään enemmän tai vähemmän tämän tavoiteen ehdoilla. Iät ovat aikuistumisen jälkeen lähinnä arvioita joitain omasta iästään poikkeuksellisen kiinnostuneita yksilöitä lukuun ottamatta. Asiat tapahtuvat yleensä henkien ja enteiden opastuksen perusteella, sekä “luonnollista tahtia” (satokaudet, kuukautiset yms.). Harvoin on kiire, mutta varsinaisesti lorvimaan ei jäädä. Luotetaan siihen, että kun menemiset on kerrottu jollekin, niin tieto aikanaan saavuttaa kaikki muutkin olennaiset tahot.

### Tasa-arvo ja oikeudenmukaisuus

Tasa-arvo ja oikeudenmukaisuus ovat tärkeitä arvoja: kaikki ovat tasa-arvoisia, ja kaikkia tulee kohdella oikeudenmukaisesti. Heimo valitsee keskuudestaan Kolmen Neuvoston, jonka tehtävä on auttaa Johtajaa päätösten tekemisessä, sekä varmistaa etteivät kenenkään henkilökohtaisuudet pääsisi vaikuttamaan yhteisistä asioista päättämiseen. Lisäksi on tärkeää olla sanansa mittainen.
Silmiin katsominen on tärkeä luottamuksen ja rehellisyyden osoitus. Kuitenkin pitkittynyt silmiin tuijottaminen tulkitaan yleensä joko tahtojen taistoksi jossa pois katsoja on alistunut toisen voimalle, tai sitten rakastuneiden sanattomaksi viestinnäksi hellittelysanojen puutteessa.

[Rangaistuksia ja keskeisiä rikkeitä muotoillaan parhaillaan.]

### Puhetyyli

Yleinen puhetyyli on suora ja mutkaton, ja oletetaan että ihmiset todella tarkoittavat mitä he sanovat. Se, mitä sanot, otetaan todesta ja sinun odotetaan toimivan sanojesi mukaisesti. Puheessa saattaa olla taukoja, sillä tyhjää mitään tarkoittamatonta puhetta ei juuri ole.

Hiljaisuus ei ole negatiivinen asia, vaan se koetaan luonnollisena hetkenä hakea yhteyttä ympäristöön ja henkieläimen tunteisiin, eikä hiljaisia hetkiä tarvitse täyttää puheella. Äkkinäisesti hiljaisuuden rikkovaa äänekästä puhetta voidaan pitää uhkaavana tai mahtailuna. On epäkohteliasta keskeyttää toinen, kun hän puhuu. Odottamisen voi kuitenkin täyttää puuhailulla, eikä kuuntelemisen katsota vaativan herkeämätöntä huomiota - patsi jos puhujalle on erikseen Johtajan tai Kolmen Neuvoston toimesta jaettu puheenvuoro.

Suhteellisen vähän hellittelysanoja ja romanttisten tai hoivaavien tunteiden näyttäminen on vaisua. Yleistä on osoittaa kiintymystä esimerkiksi sanojen sijaan olemalla fyysisesti “läjässä” (kaksi tai useampia ihmisiä). Sen sijaan suojelevat tunteet näytetään korostuneesti, varsinkin heimon ulkopuolisia kohdatessa (vrt. eläinten toiminta kohdatessa toisia laumoja tai saalistajia).

### Kiittäminen

Kiittäminen on tärkeää ja sitä tehdään paljon ja joka käänteessä. Tähän jokapäiväiseen mutkattomaan toimintaan riittää “kiitos” tai “kiitti”.

Rituaalisempi kiittäminen (esimerkiksi neuvotteluiden päätteeksi tai kaupanteossa, tai mikäli toinen juuri pelasti perseesi ottamalla syyt niskoilleen ja haukut Kolmen Neuvostolta) tapahtuu laittamalla molemmat kädet nyrkkiin ja painamalla ihoalueet rystysistä ensimmäiseen sorminikamaan yhteen. Ele voi olla nopea ja sen voi tehdä niin “korkealla” kuin haluaa (eli “nostaa” ja “laskea” torson ja kaulan edessä). Mitä pidempi ele, ja mitä lähemmäs kiittäjä nostaa kädet omia kasvojaan, sitä kohteliaampi/syvempi kiitos. Yhteen painettuja nyrkkejä ei kuitenkaan koskaan nosteta silmien yli. Eleeseen voi yhdistää haluamansa laiset sanalliset kiitokset. Elettä voidaan käyttää myös riitojen jälkeen sopimiseen, mikäli on syytä tehdä asia virallisesti, julkisesti tai tuntee tarvetta pyytää erityisen syvästi anteeksi.

### Istuminen ja istumaan kutsu

Maassa istuminen on yleisempää kuin tuolilla. Oikeastaan missä tahansa paitsi tuolilla istuminen on yleisempää kuin itse tuolilla istuminen. Ja aina on tilaa vielä yhdelle istua joukkoon. Tulen ääreen tai muuten joukkoon kutsuminen on peruskohteliaisuus, ja sen tekemättä jättäminen on loukkaavaa. Samoin on suoranainen kieltäytyminen kutsusta (ettet liity seuraan edes hetkeksi). Kaikkein loukkaavinta on, jos joku on jo kutsuttu istumaan ja tämä on tulossa, mutta kolmas osapuoli ilmoittaa ettei se sovi: tämä on hyökkäys niin kutsujan auktoriteettia kuin kutsutun ihmisarvoa kohtaan.

### Tervehtiminen

Kätteleminen on yleinen tapa tervehtiä tavatessa: toinen osapuoli tarjoaa oikeaa ja toinen vasenta kättään (eli vastakkain ollessa saman puolen kädet), minkä jälkeen osapuolet ottavat tukevan otteen toistensa kyynärvarresta, puristavat kevyesti ja tekevät pienen “kättelyliikkeen”, minkä jälkeen päästetään irti. Kättelevien ei välttämättä tarvitse olla vastakkain toisiinsa nähden, vaan voidaan kätellä myös vieressä olevaa tai viistosti johonkin, eikä tämä vähennä kättelyn arvoa.

Myös uusia tuttavuuksia kätellään ensitapaamisen siinä vaiheessa, kun toinen on joko esitelty tai esittäytynyt. Tällöin tosin on tärkeää olla kasvotuksin, katsoa silmiin ja pitää katsekontakti koko sen ajan kun toiseen ollaan kosketuksissa. On myös epäilyttävää kääntää katseensa pois heti kun käsistä on päästetty irti. Joka kerta tavatessa saman tilanteen sisällä ei kätellä, eikä myöskään monta kertaa saman päivän aikana ellei kyseessä ole erityistapaus (taistelusta palaaminen yms. kun halutaan erityisesti osoittaa arvostusta siitä, että toinen vielä palasi).

Läheiset ystävät tai sukulaiset saattavat myös tervehtiä toisiaan jatkamalla kättelyn halaukseksi. Nuoret myös saattavat puhtaasti halata ikätovereitaan tervehdykseksi. Poski- tai käsisuudelmia ei harrasteta, niitä kummastellaan ja pidetään jossain määrin toisen tilan loukkaamisena.

### Hyvästeleminen

Hyvästellessä lasketaan käsi lähtijän olkapäälle ja sanotaan “Pysy turvassa”. Lähtijä tekee sillä kädellä, jonka olkapää ei ole kosketettuna, ilmasta edestään pienen tarttuvan liikkeen ikään kuin ottaisi toivotuksen konkreettisesti käteensä, painaa sen keskelle rintakehäänsä ja vastaa “Tällä vahvistuksella varmasti”. Tämän jälkeen hyvästeltävän olalta nostetaan käsi ja tämä lähtee kosketuksesta vapauduttuaan. Jos on jotain puhuttavaa tai kohteliaisuuksia vaihdettavana, ne tehdään ennen hyvästelyseremoniaa.
Mikäli molemmat ovat lähdössä (esimerkiksi tavattu metsällä ja ollaan erkaantumassa eri suuntiin eikä ole selvää lähtijää tai jäävää) voivat molemmat laittaa kätensä toisen olalle ja vapaalla kädellä tehdä edestään ilmasta tarraavan eleen ja painaa sen rintakehälleen. Tällöin ei myöskään välttämättä sanota mitään. Läheiset ystävät saattavat aloittaa hyvästelyn halauksella ja irtaantua siitä olkakosketuksiksi.

### Ruokailuhetki

Heimo kokoontuu yhdelle yhteiselle aterialle päivittäin, jonka aluksi käydään läpi mahdollisesti nousseet yhteiset asiat ja ilmoitukset. Tämä jälkeen muodostetaan piiri, otetaan kummallakin puolella seisovaa kädestä ja Johtaja ilmoittaa “lauletaan Ruokalaulu” (Me syömme leipää elämän. Tytöt kysyy, pojat vastaa). Piirin muodostamisesta ajatellaan alkavan Suljettu Hetki eli Ruokailuhetki, jona aikana vierailijoita ei oteta vastaan eikä hoideta asioita tai käydä kauppaa.

Kuitenkin mikäli heimoon on kutsuttu vierailijoita osallistumaan aterialle voivat he olla läsnä, mutta heidän tulee olla paikalla viimeistään piiriä muodostettaessa, jälkikäteen saapuminen on erittäin epäkohteliasta ja loukkaavaa (tämä pätee myös heimon jäsenin: ruokailupiirin sulkeutuessa on oltava paikalla) Jos ruokailun aikana heimolle tulee vieraita, ohjataan heidät mahdollisimman huomaamattomasti syrjään odottamaan tai opastetaan tulemaan takaisin myöhemmin. Laulamisen jälkeen irrotetaan käsien ote, Johtaja sanoo “ Elämä otti, elämä antoi, Kohtalo sen eteen kantoi. Syödään, juodaan, vahvistutaan, ollaan iloisia” ja istuutuu. Muut istuutuvat myös.
Tässä vaiheessa ne, jotka eivät halua osallistua yhteiseen ruokailuun ilmoittavat poistumisestaan käymällä koskettamassa Johtajaa, opettajaansa tai äitiään/isäänsä kevyesti olkapäälle. Lähtijöiden tulee tehdä poistumisensa hämminkiä aiheuttamatta, sillä Ruokailuhetken ajatellaan olevan rauhoitettu tapahtuma.

Ruokailun aikana voidaan jutella normaalisti, nauraa, laulaa, ja jos ruokailusta poistunut palaa, voidaan hänet ottaa mukaan keskusteluihin, mikäli hän on virallisesti ja täysivaltaisesti heimon jäsen (saanut henkieläimen, nimen ja käynyt riitit läpi). Mikäli ei, on epäkohteliasta palata takaisin puhumaan vielä Ruokailuhetkeä viettäville. Mikäli poistunut “ei-ihan-heimolainen” (esim. rituaaleja odottava) palaa kesken ruokailuhetken odotetaan hänenkin asettuvan syrjemmälle vierailijoiden tapaan ja olemaan huomaamaton kunnes Ruokailuhetki on ohi. Ruokailuhetki päättyy, kun Johtaja (milloin päättääkään tämän tehdä) nousee seisomaan, sanoo “Elämä otti, elämä antoi, Kohtalo sen eteen kantoi. Söimme, joimme, vahvistuimme. On syytäkin olla iloinen.” Tämän jälkeen Johtaja voi vielä istuutua ja palata syömään ja istumaan muiden kanssa, eli virallisesti ruokailuhetken päättämisen ei tarvitse tarkoittaa kenenkään ruokailun käytännössä päättymistä. Se on vain symbolinen ele, että vierailijoita yms voidaan taas alkaa ottaa vastaan.

Koska Ruokailuhetki on heimon paisuessa - ja OldTownin ollessa vaatimuksiltaan perinteisistä metsästysmaista poikkeava ympäristö - mahdottomuus varsinaisena yhteisruokailuna, kun metsästäjät eivät enää tuokaan saalista josta sitten tehtäisiin yhteisateria. Joten Ruokailuhetki on nykyään enemmän symboli ja heimo kokoontuu siihen tapojen mukaisesti. Ruokailussa tarjotaan symbolisesti joku pieni syötävä asia, kuten keksi, karkki tai vaikka luumu, jonka koko heimo syö siinä samaan aikaan kun käydään heimon asioita läpi.

### Sauna

Sauna on tärkeä osa heimoa: se on puhdistautumista ja rentoutumista varten, siksi siihen liittyy hiljaisuus ja rauha. Saunassa käydään niin perheenjäsenten, ystävien kuin liikekumppaneiden tai vierailijoiden kanssa, mikäli nämä kaikki ovat virallisesti henkieläimen ottaneita (henkieläimen ajatellaan olevan avuksi puolustautuessa Saunan Väkeä vastaan). Sauna on epäseksuaalinen tila, jossa esimerkiksi kähmimisen tai seksin harrastamisen katsotaan häiritsevän Saunan Väkeä ja tuovan onnettomuutta Ihan Kaikille (™). Saunaan ei myöskään voi tuoda aivan vastasyntyneitä tai -synnyttäneitä Väen vuoksi: nimeämätön lapsi on liian hauras Väkeä vastaan puolustautumiseen, kun tällä ei ole henkieläintään auttamassa, ja vastaavasti juuri synnyttäneen oman Naisen Väen ja eläimen katsotaan olevan liian heikossa tilassa puolustautumaan mahdollisia Saunan Väen hyökkäyksiä vastaan. Synnyttäneet voivat palata saunomisen pariin turvallisesti jälkivuodon loputtua, lapsi puolestaan aloittaa saunomisen nimen saatuaan.

## Pariutuminen, lapsuus ja identiteetti

### Pariutuminen

Pariutuminen on samaan aikaan yksityinen ja koko heimon yhteinen asia. Seksi on yleensä hyvinkin vapaata (kyllä, myös insestiä tapahtuu), ja lapsia toivotaan aina ja kaikille. Pariutumista tapahtuu sukupuoliin katsomatta, ja pariutumisen asteen vakituisuus on erittäin vaihtelevaa. Varsinaisen parinmuodostuksen ulkopuolella syntyneet lapset ajatellaan yleensä enemmän koko heimon lapsiksi, kuin vakituisempien pariskuntien. Näin saadaan lievitettyä vanhemmuuden taakkaa ja vastuuta, sekä varmistetaan että lapsella on myös vanhemman mahdollisesti kuollessa ympärillään aikuisia, joihin kiintymyssuhde on jo hyvin pienestä asti muodostunut.
Lapset ovat enemmän tai vähemmän heimon yhteisiä, joten saman ikäiset kasvavat kuin sisaruksiksi. Verisisaruksiin ja -sukulaisiin suhtaudutaan kuitenkin usein vielä astetta tiiviimmin.

Äitiys ja äitilinjat ovat heimossa yleensä arvostetumpia, tärkeämpiä ja paremmin tiedossa/muistissa useidenkin sukupolvien taakse kuin isälinjat ja isyydet, sillä raskauden rankkuutta koettelemuksena kunnioitetaan ja ensimmäisen (elävän tai kuolleen lapsen) synnytyksen uskotaan avaavan naisen kehoon yliluonnollisen väylän tuonpuoleiseen. Tämä tapahtuma saa myöskin Naisen Väen heräämään ja esimerkiksi harppaamisen, harakoimisen sekä erilaisten omaisuuteen ja lapsiin liittyvien suojataikojen tekemisestä tulee mahdollista.

### Pesimäkumppanuus

Vakituisemmat parit voivat halutessaan pyytää tietäjältä, shamaanilta, noidalta tai hätätilanteessa jopa parantajalta siunauksen, jolloin heistä tulee Pesimäkumppanit. Pesimäkumppanit muodostavat Pesäkunnan. Pesimäkumppaneiksi siunattu pari ei eroa välttämättä keskinäisiltä sitoumuksiltaan (esimerkiksi vapaan seksin suhteen) muista heimon jäsenistä lainkaan, mutta Pesimäkumppanuuden katsotaan symboloivat parin sitoutumista toisiinsa jollakin syvemmällä tasolla. Instituutio on harvinainen mutta ei tavaton.

### Nimenanto

Kun lapsi saa nimen (yleensä yksi tai useampi heimon jäsen näkee raskausaikana tai pian lapsen synnyttyä jonkinlaisen näyn, joka ilmoittaa nimen), määräytyy oikeastaan hänen tulevaisuutensakin, sillä tätä aletaan kasvattaa sitä “paikkaa varten, joka hänelle on kohtalo maailmassa varannut”. Jos lapsi ei jatka jommankumman vanhempansa jalanjäljissä sovitaan oppipoikuudet ja -tyttäryydet hyvin nuorina. Näin heimo pystyy myös varmistamaan, että kaikille töille on osaajia ja tekijöitä, eikä 10 runonlaulajaa mutta ei yhtään ansastajaa. Nimenantoseremonian päätteeksi saa tietyn tatuoinnin. Tarkoittaa S.O.S. ja symboloi siis sitä että nimieläimen henkivoima auttaa ihmisen omaa voimaa ja väkeä.

Heimoon aikuisiällä liittyvien nimien ajatellaan olevan liittyjän oma asia, mutta joskus näitä saatetaan neuvoa (“Näin viime yönä unta, että…”, tai “Sinähän näytät ihan…” tai jopa “Sattuisitkos olemaan kiinnostunut ammatista X, henkilö Y kaipaa oppilasta.”).

### Sukupuoli

Kaikki lapset jaetaan tyttöihin ja poikiin sen perusteella onko näillä vaginan aukko vai ei: kaikilla joilla aukko on, on myös käytävä päästä yhteyteen Naisen Väen kanssa, ja ovat siis heimon rituaalisissa ja henkisissä merityksissä naispuoisia/tyttöjä. Yksilö voi kokea itsensä kummaksi tahansa, molemmiksi tai ei kummaksikaan, mutta Väelle ja muulle maagiselle ei kukaan voi mitään. Erityisiä sukupuolirooleja ei ole, kaikki yksilöt voivat vapaavalintaisesti tehdä elämällään mitä valitsevatkaan - ainoa sukupuolisidonnainen “työ” on Korppi (aina ei-nainen). Pelaajan sukupuoli ei vaikuta siihen, mitä sukupuolta hän voi pelata.

### Aikuistuminen

Lapsuudesta aikuisuuteen siirtyminen tapahtuu yleensä tytöillä ensimmäisten kuukautisten myötä, ja pojilla tämän täyttäessä 14 vuotta. Tämä tarkoittaa sitä, että naispuoliset heimon jäsenet voivat saavuttaa aikuisuuden hyvinkin eri-ikäisinä ja ennustamattomasti, kun taas pojilla rajapyykki on selvä ja ennakoitavissa. Tavan alkuperä on naiskehossa kypsyvän Naisen Väen eriaikaisuus ja oikullisuus. Mikäli naispuolisen lapsen kuukautiset eivät ole alkaneet 17 ikävuoteen mennessä julistetaan hänet seuraavan satokauden alkajaisiksi aikuiseksi. Mikäli kuukautiset vielä tämän jälkeen joskus alkavat, ei niihin kiinnitetä enää erityistä huomiota.

Äärimmäisen harvoissa poikkeustapauksissa voidaan lapsi siirtää ennenaikaisesti aikuisuuteen esimerkiksi shamaanin, tietäjän tai noidan henkimaailmasta saaman viestin perusteella. Aikuisuus tarkoittaa heimossa seksuaalisen aktiivisuuden alkua - lapset EIVÄT SAA harrastaa minkäänlaista suukottelua tai halailua pidemmälle menevää toimintaa, tämän ajatellaan olevan maailmanjärjestystä vastaan ja aiheuttavan onnettomuutta Ihan Kaikille (™). Aikuinen on myös oikeutettu äänestämään, saamaan virallisia puheenvuoroja, kutsumaan vieraita (esim. Ruokailuhetkeen), tekemään siunaavia tai puhdistavia rituaaleja, sekä olemaan Kolmen Neuvoston ja Riimukaartin jäsen.

Yleensä oppilaasta tulee ammatinharjoittaja vasta aikuisuuteen astumisen jälkeen, mutta poikkeuksiakin on.Aikuistumisen myötä saadaan seremonian pääteeksi tatuointi.

## Riitit

Heimossa on myös muita riittejä, joihin rituaaliohjeistukset kirjoitetaan myöhemmin.

### Kuolema ja sen Auttaminen

Tappaminen ja kuolema ovat osa elämää, ja heimossa jokainen ymmärtää tämän. Vihollisia tapetaan - joskus jopa rituaalisesti seremonioissa lepytyksinä tai kiitoksina hengille ja esi-isille - eikä siitä ketään syytetä murhaajaksi. Sen sijaan oman heimon sisällä toisia vastaan väkivaltaisesti hyökkääminen on erittäin vakavaa. Jos heimon jäsen on vanha, sairas tai molempia niin, että elämänvoima on heikkoa ja kuolema lähellä (tieto voidaan saada unessa tai näyssä hengiltä, toiveena henkilöltä itseltään, tai esimerkiksi parantajan antamien tietojen perusteella Kolmen Neuvoston ja Johtajan päätöksellä jos kyseessä on tajuton tai houreinen), käy heimossa erikseen siihen tehtävään tarkoitettu henkilö auttamassa kärsivää ylittämään rajan.

Mikäli kyseessä on sairas henkilö tapahtuu tämä usein pienimuotoisen seremonian jälkeen joko vain läheisimpien läsnäollessa tai vain Auttajan kanssa kahdestaan. Mikäli henkilö on tarpeeksi voimissaan saa hän yleensä suuremman juhlaseremonian, jossa auttaminen tuolle puolen tapahtuu rituaalisesti koko heimon edessä: ensin syödään, juodaan, lauletaan, manataan, tanssitaan. Sitten kukin käy jättämässä jäähyväiset juhlittavalle: ensin rituaalinen kiitos ja sitten hyvästelyseremonia. Kaiken tämän aikaa Auttaja on koko ajan juhlittavan vierellä lohtuna, tukena ja tarkkailemassa vointia.

Kun kaikki hyvästit on jätetty aloittaa Korppi tai Kuukkeli laulun (Syksyn sävel) mihin kaikki yhtyvät. Laulun aikana Auttaja hoitaa velvollisuutensa pidellen samalla autettavaa tiukasti lähellään. Autettava on saanut itse toivoa joko lähtöä terän kautta, niskat taittamalla tai kuristamalla. Mikäli lähtö tapahtuu terän kautta, on Auttajan annettava veren kastella itsensä ja pysyä pidellen kuollutta kunnes verta ei enää pulppua. Laulun ja veren loputtua lasketaan kuolleen ruumis alustalle, jolla se kannetaan seremonian lopuksi sovittuun paikkaa odottamaan hautausta ja sitä edeltävieä käsittelyitä.
Ennen seremonian loppua lauletaan vielä Pohjantähden alla, ja tämän laulun ajan Auttaja istuu ruumiin vierellä. Auttaja saa vasta seremonian jälkeen vaihtaa pois mahdollisesti veriset vaatteensa ja peseytyä. Vihollisten seremoniallisessa tappamisessa kaava on sama, mutta pelkät kiitokset - ei hyvästejä.

### Hautajaiset

Hautajaiset suoritetaan polttamalla kuolleen ruumis. Ajankohta suhteessa kuolemaan vaihtelee, sillä sopiva hetki ilmoitetaan usein henkien toimesta unessa tai näyssä. Etukäteen kasataan rovio ja ruumis pestään, voidellaan ja kääritään valkoisiin liinoihin. Kulkueena kuljetaan leiristä polttopaikalle laulaen ja soittaen, ruumista kannetaan kulkueen viimeisenä. Kulkueessa lauletaan Pohjantähden alla. Ruumis lasketaan roviopuiden päälle ja tietäjät tekevät omat tehtävänsä. Kuukkeli ottaa ruumiista sielun ja Korppi vie sen Tuonelaan. Ruumis poltetaan.[Tarkempi kuvaus tulossa.]

### Metsälle lähtö

Metsälle lähtiessä on tärkeää puhdistaa aseet niihin mahdollisesti tarttuneista hengistä ja Väestä samoin kuin taisteluun lähtiessä. Metsälle lähtiessä on lisäksi kuitenkin tärkeää myös siunata aseet rukouksin jotta ne voisivat täyttää osansa heimon ruokkimisessa, sekä kiittää ja pyytää jo valmiiksi anteeksi Maaemolta sekä Metsän Isännältä ja Emännältä. Seremoniallisesti on myös tärkeää luvata ottaa vain sen verran kuin heimolle, “Maaemon lapsille”, on välttämätöntä.

Metsälle lähtijöiden heimotatuoinnit vahvistetaan sekä kasvoihin piirretään maalaukset jottei henget, Väki, menninkäiset tai muut olevaiset heitä tunnistaisi, hyökkäisi kimppuun tai seuraisi takaisin heimon luo aiheuttamaan vaivoja. Metsältä palattua aseet puhdistetaan samaan tapaan kuin taistelusta palattua, mutta lisäksi pyydetään vuolaasti anteeksi toisen olevaisen veren vuodatusta, ja jälleen kiitetään “tästä runsaasta lahjasta, Emon uhrista. Lapsensa salli kaatua meidän - hänen toisten lastensa - hyväksi. Elämä otti, elämä antoi, Kohtalo sen eteen kantoi.”

### Taisteluun lähtö

Taisteluihin lähtijöiden aseet puhdistetaan kirouksin ja manauksin niihin mahdollisesti tarttuneista hengistä ja Väestä sekä pirskotellen ikivihreän oksalla yrttiviinaa päälle. Samalla tavalla tulee aseet myös taistelusta palattua fyysisen liasta, verestä ja jäämistä puhdistamisen jälkeen puhdistaa erityisesti kuolleiden Väestä ja mahdollisesti myös näitä suojanneista esi-isistä ja kirouksista.

Pienempiin taisteluihin voidaan vain lähteä, mutta mikäli tulee tarve lähteä Sotaan, noudatetaan tätä kaavaa: Kolmen Neuvosto ja Johtaja voivat kuulla heimon toiveita ja pelkoja Sodan julistamisen suhteen, mutta lopulta vastuu jää heille. Riimukaarti (erityiset haarniskat) käyttöön vain Kolmen Neuvoston ja Johtajan yhteisellä päätöksellä. Neuvosto ja Johtaja myös valitsevat ketkä pääsevät niitä käyttämään. Käyttäjät pestään, puhdistetaan suitsukkeiden savulla ja hierotaan voimistavia voiteita. Heidän heimotatuointinsa voimistetaan ja heihin maalataan Sodan Värillä (sininen) Vihoilta suojaavia merkkejä ja Väen apua manaavia kuvioita. Riimukaarti puetaan seremoniallisesti muiden heimon jäsenten avulla haarniskoihinsa. Samalla soitetaan rumpuja (ja jos on muita soittimia, niin niitäkin) ja lauletaan Säkenöivä voima (Sielun Veljet).

### Ukon vakat

Ukon vakat eli vakkajuhlat ovat Ukko Ylijumalan kunniaksi järjestettävät palvontamenojuhlat. Vakkajuhla alkavat siitä, että Ukolle uhrataan vakallinen hyödykkeitä, esimerkiksi ruokaa. Tämän jälkeen muodostetaan kehä, johon kaikki polvistuvat. Kehässä kiertää suuri, erityinen olutmalja, Ukon malja. Olut on tavallista humalluttavampaa, ja koko heimon juotua tehdään "häpeää", joka symboloi sitä, että jumalat rakastelevat. Häpeää tehdään kehän sisässä joko parittelemalla tai tanssimalla hyvin primitiivisesti ja eroottisesti.

Rituaalilla voi olla vetäjä, tai sopivan vetäjän puuttuessa se voidaan suorittaa kommunaalisesti yhdessä. Jos rituaalilla on vetäjä, hän loitsuaa seuraavat sanat, jotka muut toistavat lause kerrallaan:

*”Ja kuin Kevetkylvö kylvettin, silloin Ukon malja jootiin. Sihen haetin Ukon wakka, nin joopui poika ette akka. Sitte paljo häpiee sielle tehtiin, kuin seke kultin ette nähtin. Kuin Rauni Ukon naini härsky, jalosti Ukoi pohjasti pärsky. Annoi Ukko Ilman ja Vedhen tulon, Ylisein herra hyven ilman kulon.”*

*"Nouse lempi liehumahan,*
 Kunnia kukoistamahan!

 Kule kuu, palate päivä,

 Pala nuorten miesten mieli!

 Sydän syttyköön tulehen,

 Povi polttohon kovahan,

 Vatsa valkian väkehen,

 Mieli melki heltehesen,

 Jott' ei saisi öissä maata

 Eikä päivällä levätä!

 Palo tuli, palo taula,

 Pala nuorten miesten mieli!

 Paras sulle, ei pahinta,

 Paras poikien seasta,

 Kiltin kirkkorahvahasta,

 Sorehin sotaväestä,

 Verevin vesien päältä!"

Juhlat loppuvat hiljalleen, kun pyhästi juopuneet osallistujat villisti juhlittuaan ryömivät omille sijoilleen.

### Video-opastus

Tapoja opastamaan on tehty myös video selkeyttämään asioita: